Document ID: 32011D0389

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Ιουνίου 2011
για την ενωσιακή ποσότητα δικαιωμάτων εκπομπής που αναφέρονται στο άρθρο 3ε παράγραφος 3 στοιχεία α) έως δ) της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας
(Κείμενο που παρουσιάζει ενδιαφέρον για τον ΕΟΧ)
(2011/389/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου , της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ (1), και ιδίως το άρθρο 3ε παράγραφος 3 στοιχεία α) έως δ),
Εκτιμώντας τα ακόλουθα:
(1)
Το άρθρο 3ε παράγραφος 3 στοιχεία α) έως δ) της οδηγίας 2003/87/ΕΚ προβλέπει τη λήψη απόφασης από την Επιτροπή πριν από την έναρξη κάθε περιόδου εμπορίας, καθορίζοντας την ολική ποσότητα δικαιωμάτων προς δημιουργία, θέση σε πλειστηριασμό, εγγραφή σε ειδικό αποθεματικό που προβλέπεται στο άρθρο 3στ παράγραφος 1 της οδηγίας 2003/87/ΕΚ και διανέμεται δωρεάν στους αερομεταφορείς. Οι ποσότητες αυτές πρέπει να καθορίζονται αριθμητικά από το αριθμητικό στοιχείο των αεροπορικών εκπομπών που καθορίστηκε από την απόφαση της Επιτροπής 2011/149/ΕΚ της 7ης Μαρτίου 2011, για τις ιστορικές εκπομπές των αεροπορικών μεταφορών σύμφωνα με το άρθρο 3γ παράγραφος 4 της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας (2), σε 219 476 343 τόνους CO2.
(2)
Μετά την προσαρμογή του με την ενσωμάτωσή του στη συμφωνία για τον ΕΟΧ, με την απόφαση της κοινής επιτροπής ΕΟΧ αριθ. 6/2011 της 1ης Απριλίου 2011 για την τροποποίηση του παραρτήματος XX (Περιβάλλον) στη συμφωνία για τον ΕΟΧ (3), το άρθρο 3ε παράγραφος 3 της οδηγίας 2003/87/ΕΚ προβλέπει επίσης τον υπολογισμό των ενωσιακών ποσοτήτων δικαιωμάτων από την κοινή επιτροπή ΕΟΧ, όταν ενσωματώνει την παρούσα απόφαση στη συμφωνία για τον ΕΟΧ.
(3)
Δυνάμει του άρθρου 3ε παράγραφος 3 στοιχείο ε) και του τρίτου εδαφίου του άρθρου 3στ παράγραφος 5 της οδηγίας 2003/87/ΕΚ (ενσωματώθηκε με ένταξη στη συμφωνία για τον ΕΟΧ), η Επιτροπή καλείται να αποφασίσει για το - σε επίπεδο ΕΟΧ - επίπεδο αναφοράς, το οποίο πρέπει να βασίζεται στις ενωσιακές ποσότητες δικαιωμάτων που καθορίζονται από την κοινή επιτροπή ΕΟΧ. Κατ’ αναλογία, απόφαση για τα επίπεδα αναφοράς δεν μπορεί να ληφθεί μέχρις ότου οι ενωσιακές ποσότητες δεν έχουν καθορισθεί από την κοινή επιτροπή ΕΟΧ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Ο ενωσιακός συνολικός αριθμός δικαιωμάτων που αναφέρεται στο άρθρο 3γ παράγραφος 1 της οδηγίας 2003/87/ΕΚ που αναφέρεται στην περίοδο από την 1η Ιανουαρίου 2012 έως 31 Δεκεμβρίου 2012 είναι 212 892 053.
2. Ο ενωσιακός συνολικός αριθμός δικαιωμάτων που αναφέρεται στο άρθρο 3γ παράγραφος 2 της οδηγίας 2003/87/ΕΚ που αναφέρεται στην περίοδο από την 1η Ιανουαρίου 2013 είναι 208 502 526.
Άρθρο 2
1. Ο ενωσιακός συνολικός αριθμός δικαιωμάτων που αναφέρεται στο άρθρο 3δ παράγραφος 1 της οδηγίας 2003/87/ΕΚ που αναφέρεται στην περίοδο από την 1η Ιανουαρίου 2012 έως 31 Δεκεμβρίου 2012 είναι 31 933 808.
2. Ο ενωσιακός συνολικός αριθμός δικαιωμάτων που αναφέρεται στο άρθρο 3δ παράγραφος 2 της οδηγίας 2003/87/ΕΚ που αναφέρεται στην περίοδο από την 1η Ιανουαρίου 2013 είναι 31 275 379.
Άρθρο 3
Ο συνολικός ενωσιακός αριθμός δικαιωμάτων που αναφέρεται στο άρθρο 3στ παράγραφος 1 της οδηγίας 2003/87/ΕΚ που αναφέρεται στο ειδικό αποθεματικό είναι 50 040 608.
Άρθρο 4
1. Ο ενωσιακός συνολικός αριθμός δικαιωμάτων που αναφέρεται στο άρθρο 3ε παράγραφος 3 στοιχείο δ) της οδηγίας 2003/87/ΕΚ που αναφέρεται στην περίοδο από την 1η Ιανουαρίου 2012 έως 31 Δεκεμβρίου 2012 είναι 180 958 245.
2. Ο ενωσιακός συνολικός αριθμός δικαιωμάτων που αναφέρεται στο άρθρο 3ε παράγραφος 3 στοιχείο δ) της οδηγίας 2003/87/ΕΚ που αναφέρεται στην περίοδο από την 1η Ιανουαρίου 2013 είναι 170 972 071.
Άρθρο 5
Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 30 Ιουνίου 2011.

Labels: 8
15
20